इनमें कई भालू, शेर, बाघ और भेड़िए थे. ये ओहायो के ज़ेन्सविले की है. शेरिफ़ मैट लुट्ज़ ने इन जानवरों को मारने का आदेश दिया था.माना जा रहा है कि अब भी एक बंदर ग़ायब है.इस चिड़ियाघर के मालिक टेरी टॉमसन मृत पाए गए हैं और माना जा रहा है कि उन्होंने आत्महत्या कर ली है.मैट लुट्ज़ ने बताया कि शुरुआती जाँच के मुताबिक़ टॉमसन ने चिड़ियाघरों के पिंजड़ों को खुला छोड़ दिया था.इन ख़तरनाक जानवरों के शहर में खुला घूमने के बाद निवासियों को घर में रहने की सलाह दी गई थी.अधिकारियों का कहना है कि रात होने के कारण इन जानवरों को बेहोश नहीं किया गया, बल्कि मारने का आदेश दिया गया, क्योंकि अंधेरे में स्थिति ख़तरनाक हो सकती थी.अमरीका में कोलंबस चिड़ियाघर के पूर्व निदेशक और नेचर शो के टीवी होस्ट जैक हाना ने कहा है कि जानवरों का मारने का आदेश बिल्कुल सही था.उन्होंने कहा, "आप रात के अंधेरे में शेर, बाघ और चीता जैसे जानवरों को बेहोश करने की कोशिश करने का ख़तरा नहीं मोल ले सकते. अगर आप ऐसा करने की कोशिश करते हैं, तो जानवर नाराज़ हो जाते हैं और छिप जाते हैं. ऐसी स्थिति में लोगों के जीवन पर ख़तरा पैदा हो सकता था."पुलिस ने लोगों से घर में रहने की अपील की थी और गाड़ी में चल रहे लोगों से कहा था कि वे अपनी गाड़ी में ही रहे.